বৃহস্পতিবার জাতীয় সংসদ টেবিলে উত্থাপিত প্রশ্নোত্তরে স্বরাষ্ট্রমন্ত্রী অ্যাডভোকেট সাহারা খাতুন এ তথ্য জানান।    সংসদ সদস্য হাফিজ উদ্দিন আহম্মেদের এক প্রশ্নের জবাবে সাহারা খাতুন  জানান, গত দুই বছরে সারাদেশে বিভিন্ন অপরাধে তিন লাখ ২০ হাজার ছয়টি মামলা হয়েছে। এছাড়া একই সময়ে সড়ক দুর্ঘটনায় মৃত্যুজনিত মামলার সংখ্যা চার হাজার ৬৮৫টি। আর আহত হওয়ার ঘটনায় মামলা হয়েছে এক হাজার ৫২৩টি।    মোহম্মদ শহীদুজ্জামান সরকারের প্রশ্নে তিনি জানান, ২০০৯ সালের ২৫ ও ২৬ ফেব্রুয়ারি বিডিআর বিদ্রোহের ঘটনায় পিলখানায় রক্ষিত অস্ত্র গোলাবারুদ এবং কর্মকর্তাদের বাসার আসবাবপত্র, সোনার অলঙ্কারসহ আর্থিক ক্ষতির পরিমাণ হচ্ছে ১৪ কোটি টাকা।    মোহাম্মদ নাছিমুল আলম চৌধুরীর প্রশ্নের জবাবে তিনি জানান,  স্বাধীনতার পর ১৯৮৩, ১৯৯২, ১৯৯৭ এবং ২০০০ সালে চারটি কারা সংস্কার কমিটি গঠিত হয়। কারা সংস্কার কমিটির সুপারিশ অনুযায়ী এ পর্যন্ত ৬৭টি প্রস্তাব বাস্তবায়িত হয়েছে।    মুহাম্মদ ইমাজ উদ্দিন প্রামাণিকের প্রশ্নের জবাবে স্বরাষ্ট্রমন্ত্রী জানান, ২০১০-২০১১ সালের খরা মওসুমে দেশে পাঁচ হাজার ৩৮২টি অগ্নিকাণ্ড সংঘটিত হয়েছে।    বেগম মেহের আফরোজ চুমকির প্রশ্নের জবাবে মন্ত্রী জানান, বর্তমান মহাজোট সরকার ক্ষমতায় আসার পর এ পর্যন্ত দুই হাজার চারশ ৯৩ জন মহিলা পুলিশে নিয়োগ দেওয়া হয়েছে। এদের মধ্যে ১৪ জন এসআই এবং দুই  হাজার ৪৭৯ জন কনস্টেবল।    সাধনা হালদারের প্রশ্নের জবাবে তিনি জানান, পুলিশ বিভাগের জন্য ৮৭৫টি পিকআপ এবং দুই হাজার ৯৯০টি মোটরসাইকেল ক্রয়ের প্রস্তাব সরকার কর্তৃক অনুমোদিত হয়েছে। এর মধ্যে চলতি অর্থ বছরের বরাদ্দ থেকে ২১৪টি পিকআপ ক্রয় করা হবে।